b"\n_START_ARTICLE_\nKindralmajor\n_START_PARAGRAPH_\nKindralmajor on s\xc3\xb5jav\xc3\xa4eline auaste, mis on brigaadikindralist (Eestis enne 1940. aastat, kolonelist) k\xc3\xb5rgem ja kindralleitnandist madalam. Merev\xc3\xa4es vastab sellele kontradmirali ja ajalooliselt Tsaari-Venemaal tsiviilteenistuses tegeliku riigin\xc3\xb5uniku auaste._NEWLINE_Punaarmees vastas kindralmajori auastmele diviisikomand\xc3\xb6ri (komdiv) ametikoht.\n_START_SECTION_\nL\xc3\xa4ti\n_START_PARAGRAPH_\nKindralmajor (l\xc3\xa4ti k \xc4\xa2ener\xc4\x81lmajors) on L\xc3\xa4ti maav\xc3\xa4e kindraliauaste. Sellest madalam on brigaadikindrali (Brig\xc4\x81des \xc4\xa3ener\xc4\x81lis) ja k\xc3\xb5rgem kindralleitnandi (\xc4\xa2ener\xc4\x81lleitnants) auaste. L\xc3\xa4ti merev\xc3\xa4es vastab sellele kontradmirali aukraad.\n_START_SECTION_\nLeedu\n_START_PARAGRAPH_\nKindralmajor (leedu k Generolas majoras) on Leedu kaitsev\xc3\xa4e kindraliauaste. Sellest madalam on brigaadikindrali (Brigados generolas) ja k\xc3\xb5rgem kindralleitnandi (Generolas leitenantas) auaste. Leedu merev\xc3\xa4es vastab sellele kontradmirali aukraad.\n_START_SECTION_\nAmeerika \xc3\x9chendriigid\n_START_PARAGRAPH_\nAmeerika\xc2\xa0\xc3\x9chendriikide maav\xc3\xa4es, merejalav\xc3\xa4es ja \xc3\xb5huv\xc3\xa4es on kindralmajori auaste (Major General) (kahet\xc3\xa4rnikindral) neljast kindrali j\xc3\xa4rgust teine. V\xc3\xa4eliikide (armee, merejalav\xc3\xa4gi, \xc3\xb5huv\xc3\xa4gi) kindralid atesteerivad nende all teenivad brigaadikindraleid ning koostavad nimekirja ohvitseridest, keda nad soovitavad kindralmajoriks \xc3\xbclendamiseks. Nimekiri saadetakse vastava v\xc3\xa4eliigi ministrile (armees armeeminister, merejalav\xc3\xa4es merev\xc3\xa4eminister ning \xc3\xb5huv\xc3\xa4es \xc3\xb5huv\xc3\xa4eminister) ja staabi\xc3\xbclemate komitee esimehele \xc3\xbclevaatamiseks, kes saadavad selle edasi kaitseministrile, kes viimasena edastab selle presidendile. Ohvitserid nimetab ametisse president kaitseministri ja v\xc3\xa4eliigi ministri soovitustel. Riigi huvides v\xc3\xb5ib president ametisse nimetada ka m\xc3\xb5ne nimekirjas mitte oleva ohvitseri, kuid seda juhtub harva. Ohvitseri ametisse nimetamise ja auastmesse \xc3\xbclendamise peab seej\xc3\xa4rel kinnitama senat enamush\xc3\xa4\xc3\xa4letusega._NEWLINE_Kindralmajorid teenivad peamiselt diviisi\xc3\xbclemana, kindralleitnantide asekindralina, neljat\xc3\xa4rnikindralite staabi\xc3\xbclemana ning Rahvuskaardis nende osariigi kindraladjuntandina._NEWLINE_Kindralmajori auastmes saab teenida kuni viis aastat v\xc3\xb5i kuni 35 aastat koguteenistuses, s\xc3\xb5ltuvalt sellest, kumb on hilisem, v\xc3\xa4lja arvatud juhul, kui ohvitser nimetatakse \xc3\xbclendamiseks. Muidu peavad k\xc3\xb5ik kindralid erru minema kuu aega p\xc3\xa4rast 64-aastaseks saamist, kuigi kaitseminister saab seda pikendada kuni ohvitseri 66. ja president kuni 68. s\xc3\xbcnnip\xc3\xa4evani.\n_START_SECTION_\nPortugal\n_START_PARAGRAPH_\nPortugalis kasutati k\xc3\xbcll merev\xc3\xa4es kontradmirali auastet (contra-almirante), aga v\xc3\xa4ljaspool merev\xc3\xa4ge kasutati kaua aega brigadiri auastet. Kindralmajori auaste eksisteeris \xc3\xbcksnes l\xc3\xbchikest aega 1862\xe2\x80\x931864. Alles 1999. aastal loodi Portugalis uuesti kindralmajori auaste.\n_START_SECTION_\nPrantsusmaa\n_START_PARAGRAPH_\nPrantsusmaal ei ole major g\xc3\xa9n\xc3\xa9ral auaste, vaid ametikoht, mis antakse kindralitele, tavaliselt armeekorpusekindrali (G\xc3\xa9n\xc3\xa9ral de corps d'arm\xc3\xa9e) auastmes olevale isikule. Prantsusmaa s\xc3\xb5jav\xc3\xa4es on viis kindralmajorit: armeede kindralmajor (peastaabi \xc3\xbclem), maav\xc3\xa4e kindralmajor, merev\xc3\xa4e kindralmajor, \xc3\xb5huv\xc3\xa4e kindralmajor ja sandarmeeria kindralmajor. Kindralmajori ametikoht on madalam kui s\xc3\xb5jav\xc3\xa4e \xc3\xbclemjuhataja ametikoht, mis tavaliselt kuulub armeekindrali auastmes isikule.\n_START_SECTION_\nSaksa DV\n_START_PARAGRAPH_\nSaksa DV-s oli kindralmajor kindralitest k\xc3\xb5ige madalam auaste. Sellest k\xc3\xb5rgemad auastmed olid kindralleitnant, kindralooberst, armeekindral ja l\xc3\xb5puks Saksa Demokraatliku Vabariigi marssal, kuigi viimast ei antud mitte kunagi kellelegi."